Na temelju članka 33. stavka 1., članka 44. stavka 2. i članka 48. stavka 2. Zakona o komunalnom gospodarstvu („Narodne novine“ broj 68/18, 110/18, 32/20) i članka 31. Statuta Općine Martijanec („Službeni vjesnik Varaždinske županije“ broj 10/13, 24/13, 18/18, 9/20, 14/21, 14/23), **Općinsko vijeće Općine Martijanec na 21. sjednici održanoj dana 29. veljače 2024. godine donosi**

**IZMJENE**

**Odluke o komunalnim djelatnostima na području Općine Martijanec**

**I.**

U glavi III. Organizacijski oblici obavljanja komunalnih djelatnosti mijenja se članak 5. Odluke o komunalnim djelatnostima na području Općine Martijanec („Službeni vjesnik Varaždinske županije“ 9/20, dalje u tekstu: Odluka) mijenja se i glasi:

„Komunalne djelatnosti iz članaka 2., 3., i 4. ove Odluke obavljaju se u organizacijskim oblicima:

a) putem trgovačkog društva koje osniva jedinica lokalne samouprave ili više jedinica lokalne
 samouprave zajedno (u daljnjem tekstu: trgovačko društvo)

b) putem javne ustanove koju osniva jedinica lokalne samouprave

c) putem službe – vlastiti pogon koju osniva jedinica lokalne samouprave (u daljnjem tekstu: vlastiti
 pogon)

d) putem pravne i fizičke osobe na temelju ugovora o koncesiji

e) putem pravne i fizičke osobe na temelju ugovora o obavljanju komunalne djelatnosti.

Obavljanje pojedine komunalne djelatnosti radi njezina opsega i karaktera može se organizirati u više organizacijskih oblika, a sukladno ovoj Odluci.

Ovlašćuje se načelnik Općine Martijanec na sklapanje Sporazuma kojim će se definirati međusobna prava i obveze stranaka ukoliko Općina Martijanec odluči povjeriti obavljanje poslova iz članka 2., 3. i 4. ove Odluke organizacijskim oblicima iz stavka 1. ovog članka.“

**II.**

U preostalom dijelu Odluka ostaje nepromijenjena.

**III.**

Ove Izmjene Odluke stupaju na snagu osmog dana od dana objave u „Službenom vjesniku Općine Martijanec“.

KLASA: 363-01/24-01/5
URBROJ: 2186-19-01-24-1
Martijanec, 29. veljače 2024. godine

**PREDSJEDNIK OPĆINSKOG VIJEĆA**

 Stjepan Golubić, ing.

**OBRAZLOŽENJE uz**

**IZMJENE**

**Odluke o komunalnim djelatnostima na području Općine Martijanec**

**I PRAVNA OSNOVA**

Pravna osnova za donošenje ovih izmjena je Zakon o komunalnom gospodarstvu („Narodne novine“ broj 68/18, 110/18, 32/20) te članak 31. Statuta Općine Martijanec („Službeni vjesnik Varaždinske županije“ broj 10/13, 24/13, 18/18, 9/20, 14/21, 14/23).

**II OCJENA STANJA I TEMELJNA PITANJA KOJA SE ŽELE UREDITI**

Donošenjem ove Izmjene želi se urediti domena uređenja i održavanja čistoća javnih površina i javnih prometnih površina te ostalih komunalnih djelatnosti povjeravanjem istog trgovačkom društvu koje osniva jedinica lokalne samouprave ili više jedinica lokalne
samouprave zajedno, javnoj ustanovi koju osniva jedinica lokalne samoupravi, službi – vlastiti pogon koju osniva jedinica lokalne samouprave, pravnoj i fizičkoj osobi na temelju ugovora o koncesiji, pravnoj i fizičkoj osobi na temelju ugovora o obavljanju komunalne djelatnosti. Time će se omogućiti da se komunalne djelatnosti na području Općine Martijanec obavljaju temeljem sklopljenog sporazuma, a sve kako bi se ostvarila financijska ušteda i kvalitetnije izvršenje poslova.

**III SREDSTVA POTREBNA ZA PROVOĐENJE AKTA TE NAČIN KAKO ĆE SE ISTA OSIGURATI**

Za provođenje ove Odluke osigurana su financijska sredstva u Proračunu Općine Martijanec.